Svandís Lilja sló í gegn á Landsmóti hestamanna Svandís Lilja og Glaður . Svandís Lilja Stefánsdóttir frá Skipanesi í Hvalfjarðarsveit er líklega sá Vestlendingur sem bestum árangri náði á nýliðnu landsmóti hestamanna . Svandís Lilja , sem er 13 ára , varð í þriðja sæti í barnaflokki . Hún keppti á hestinum Glaði , sem er í eigu afa hennar Ármanns Stefánssonar frá Skipanesi . “ Ég átti kannski ekkert frekar von á þessu en þetta var mjög skemmtilegt . Þetta er þriðja landsmótið sem ég keppi á og þetta var sérstaklega skemmtilegt núna , ” segir Svandís Lilja og móðir hennar ; Guðfinna Indriðadóttir segir hana hafa stimplað sig rækilega inn þegar hún sigraði í b-úrslitum mótsins . Þá hafi hún sýnt að hún ætti erindi í fremstu röð . Hún lenti í tíunda sæti í milliriðli og sem fyrr segir í því þriðja í úrslitunum . Svandís er í hestamannafélaginu Dreyra en starfssvæði þess er Akranes og Hvalfjarðarsveit . Henni hefur gengið vel á mótum Dreyra síðustu ár og á öðrum mótum líka . Hún sigraði til dæmis í sínum flokki á síðasta Reykjavíkurmóti en hlaut þó ekki titilinn Reykjavíkurmeistari vegna búsetu sinnar . Guðbjartur bróðir Svandísar Lilju keppti í unglingaflokki á landsmótinu núna . Hann stóð sig vel , var ofan við miðjan hóp um hundrað keppenda . Raunar segir Guðfinna að Dreyrafólk hafi staðið sig mjög vel á landsmótinu . Þetta er síðasta ár Svandísar Lilju í barnaflokki en hún er hvergi bangin að takast á við næstu verkefni . Herbergið hennar er nánast fullt af verðlaunagripum og hún brosir þegar nefnt er að byggja þurfi sérstaklega utan um verðlaunagripina ef svo haldi sem horfir .